
Danika Mouton moes gisteraand kies wat haar die meeste sou omkrap. Om na sononder die besige noordepad in haar vyftien jaar oue Corsa aan te durf? Of om nog 'n nag in 'n groot stad deur te bring, waar dit nooit stil raak nie en om dan boonop self daarvoor te betaal? 

Die laaste opsie wen toe, want die gastehuis is eintlik baie mooi en gerieflik. Ten minste kan sy wag dat die ergste Vrydagoggend spitsverkeer bedaar voordat sy in die pad val. 

Nou is sy bitter haastig om weg te kom.

“Geen ontbyt nie?” vra die dame by ontvangs toe Danika die kamersleutel ingee.

“Nee dankie, ek koop sommer iets by MacDonalds in Schoemanstraat voordat ek op die snelweg klim. Ek verlang nou regtig baie na my huisie.”

“Te verstane, Tzaneen is ver!”

“Ten minste vyf ure se ry met my klein windpoepertjie. Dit is al tienuur.”  

“Tyd vlieg. Sien ons jou gou weer?” vra die vriendelike dame.  

“Ons het blykbaar elke drie maande opleiding in Pretoria. As ek kan kies sal ek weer hier tuisgaan, dit is naby aan al die hoofroetes en snelweg.”

“Ek sien Sanet Rautenbach se maatskappy het vir die vorige aande betaal. Is jy een van haar makelaars?”

“Makelaar? Nee, makelaar is haar fancy titel. Ek werk vir haar. Bemark korttermyn versekering die afgelope vier maande al. Huisinhoud, karre, goeters en so aan ... Mooi bly en tot weersiens.” Daarmee woerts sy met haar reistas en rekenaarsak en 'n laaste klompie los pakkies by die deur uit. Sy smyt alles behalwe haar handsak in die kattebak. Die handsak sit sy onder haar sitplek. Sy hoor dat skurke in Pretoria ruite uitslaan vir enigiets wat waardevol lyk of selfs vir goed wat minder as niks werd is nie.

Moet niks in jou kar laat los rondlê nie, waarsku almal altyd.

Die sentrum waar sy wil stop is net straat-af en Danika is gelukkig, want daar is 'n oop parkeerplek feitlik reg voor MacDonalds. Sy hou stil en klim met haar handsak en karsleutels uit. Sy sluit die kar en stap in om tussen die ander wagtendes haar bestelling te plaas.

Teen die tyd dat dit haar beurt is, bestel sy ’n ontbytrolletjie en 'n cappuccino om weg te neem. Sodra sy op die snelweg is, sal sy in die ry eet en drink. Dit is seker nie heeltemal wettig nie, maar sy het dit al tevore gedoen.

Maar wanneer Danika uitstap, handsak oor die skouer, papiersak met kos in die linkerhand en karsleutel in haar regterhand, steek sy vas en staar in totale verstomming na die leë parkeerplek waar sy 'n klein rukkie tevore haar kosbare karretjie agtergelaat het.

Net toe trek daar 'n bakkie so groot soos 'n berg in.

En dit is nog meer ontstellend.

“My kar! Iemand het nou net my kar gesteel!” Sy voel hoe die paniek in haar opwel. Wat nou? Wat doen 'n mens as so iets gebeur? Bel? Selfoon! Sy moet die kos op 'n tafel neersit en bel. 

In haar omswaaimomentum loop sy 'n man se een kruk onder hom uit. Hy staan en steier om op sy voete te bly en gryp so woes in die lug, dat sy ander kruk ook met 'n boog trek.

“O my vrek, jammer meneer.” Danika gryp hom vas om te keer dat hy nie 'n stuk van die sypaadjie koop nie en sy hande sluit om haar bo-arms.

'n Oomblik staar hulle in mekaar se oë. Vreemdelinge en tog is daar iets eienaardig intiem omtrent die oomblik.

Hy kom eerste tot verhaal. “Toemaar dis oukei. Sal jy net my krukke aangee, asseblief? Ek mag vir ten minste ses weke nie op my been trap nie.”

“Natuurlik. Staan net so.” Danika maak seker dat hy sy balans herwin het en toe buk sy ver oor en tel die krukke op. “Ek is regtig jammer oor my onbedagsaamheid, maar my kar ...”    

“Ontspan, ons twee se botsing was my skuld ook. Ek het gehoor toe jy uitroep dat jou kar gesteel is, toe kom ek nader om vir jou te kom sê dat daar nou net 'n Metropolisiekar ingery het. Miskien moet jy die manne gaan voorkeer. As die kar nog in die omgewing is kan hulle dit dalk nog opspoor...”

“Dankie, ek gaan beslis gou met hulle praat. Is jy darem nou orraait?” vra sy besorg. 

“Natuurlik! Ek is nie 'n sissie nie, gehoor.”  

“Ja maar sissies kry ook seer, al wys hulle dit nie altyd nie!” Sy weet nie waar die oulike ou op krukke vandaan kom nie. Sy is net innig dankbaar dat hy nie soos die meeste stedelinge 'n blinde oog gooi of die rug draai op iemand met ‘n krisis nie.   

Die uniformmanne het blykbaar ook MacDonalds op hulle ontbytspyskaart, want hulle kom reguit hiernatoe.

Danika keer hulle voor. “Help asseblief, iemand het nou net my kar gesteel hier reg voor MacDonalds.”

“Tsk tsk tsk.” Die ouer een van die twee skud sy kop simpatiek. Hy draai na die ander man. “Kry die besonderhede. Dis my beurt om kos te koop.”

Sy maat haal 'n sakboekie uit en begin vrae vra. “Kleur en fabrikaat?”

“Wit Opel Corsa tweeduisend model.”

“Ag shame!” Hy beduie na die sleutel in haar regterhand. “Is dit die kar se sleutel in jou hand?”

“Ja.” Sy skrik toe sy besef dat dit waarskynlik al is wat sy na dese van haar getroue ryding oor het en haar hand gaan woes aan die bewe.

“Kom ons gaan sit liewer. Ek sien jou man sukkel ook om op sy krukke regop te bly.” Hy beduie na 'n tafel iewers agter in die winkel, waar hy kan gaan sit en skryf. En waar hulle uit die koue wind kan wees.

Haar man? Danika kyk verbaas op in die aantreklike gesig waarop daar nou 'n baie breë glimlag is. Duidelik dink hy dit is vreeslik snaaks dat iémand dink hý is haar man. 

Hierdie is 'n slegte nagmerrie, waarin 'n mooi man sy verskyning gemaak het. As sy wakker word, moet die kar asseblief terug wees ... maar die man kan maar nog 'n rukkie bly.

Sy gaan sit oorkant die polisieman en die vreemdeling neem so ewe langs haar plaas. Duidelik is 'haar man’ nie van plan om haar enigsins in haar oomblik van krisis te verlaat nie.

“Jou naam en selnommer?” Die man in uniform skryf, o so stadig! Sy het lus en gryp die pen en help hom. Maar sy ego sal dit waarskynlik nie toelaat nie. Na wat voel soos 'n ewigheid vra hy: “Kar se registrasienommer?” 

Sy gee dit en wil byna op en af wip toe sy pen boonop ophou skryf.

“Hier!” Die krukke-Samaritaan haal een uit sy bosak en glimlag gerusstellend vir haar. Hy verstaan haar frustrasie, maar sy gaan niks regkry deur die man in blou aan te jaag nie.

Nadat sy al die besonderhede verskaf het, tel die polisieman sy radio op en roep na sy kollegas. Danika hoor hoe haar karretjie sy oomblik van roem beleef. Sy naampie word oor die senders uitgesaai. 

“Aha, hy stel sy makkers in kennis. Nou hoop en glo ons hulle trek die skuldiges sommer hier naby vas,” troos haar nuwe naamlose kennis haar.

Stemme oor die senders gons oor en weer. Sover het niemand die kar opgemerk nie. 

“Dit voel asof alles net so stadig gebeur! Sal hulle ooit my kar kry, teen hierdie spoed?” Sy byt die trane met moeite terug en voel hoe Samaritaan se hand onverwags warm en vertroostend oor hare vou. 

“Geen idee nie. Ek weet net dat daar altyd 'n ou liggie aan die einde van elke donker tonnel is.” Hy druk haar hand. “Dit voel nou soos die einde van jou wêreld, maar more raak dit weer beter.”

“Ek hoop so. Ek was nie lus vir hierdie Pretoria-ding nie.” Gewoonlik sou sy in so geval baie gou haar hand wegtrek, maar vandag wens sy dat die man moet bly vashou, ten minste totdat haar tranerigheid verdwyn en haar hartklop weer reëlmatig raak. Sy is beslis in 'n toestand van skok.

“En nou?” vra sy angstig toe die SAPD man ophou praat. “Moet ek 'n saaknommer kry om later van my versekering te kan eis?”

“Is die kar verseker?” Die man lyk stomgeslaan oor dié onthulling. 

Danika vererg haar so, sy sien kolle. Dink hy dalk dat sy die kar verseker het en toe laat steel het? “Ja, toevallig verkoop ek in die laaste tyd self korttermynversekering. My baas het my gedwing om dit te doen. As dit nie vir haar was nie, was die kar beslis nie verseker nie.”

“Shame! Oukei, bel hierdie nommer Maandag.” Hy skryf en skeur 'n stuk papier uit sy notaboek. 

“Is dit al?” vra Danika verbaas. Haar kar is weg en niemand maak 'n vreeslike ophef daarvan nie. Boonop is sy lus om die vent ‘n oorveeg te gee as hy weer ‘ag shame’ sê as sy van die Corsa praat.

“Ja dit is al vir nou. Intussen is al die ouens in patrolliemotors van hier af tot in Maputu op die uitkyk vir jou kar.”

“Limpopo, die kar kom van Limpopo af!” help sy hom reg.

Hy glimlag: “Dit is nie te sê dat dit die rigting is waarheen hulle met hom op pad is nie. Maar ons manne is oral langs die paaie. Selfs in die rigting van Durban en Kaapstad, al beduie sy nommerplaat hy ken van Limpopo. Maar daar is nie veel hoop om hom terug te kry nie. Gewoonlik gaan so ou kar dadelik chopshop toe. En hulle verander natuurlik ook die registrasieplate. Jy gaan hom heelwaarskynlik nooit weer sien nie.”

“Ag nee, ek gaan hom so verskriklik mis.” Sy voel hoe die trane agter haar ooglede opwel. As 'n voertuigie vir vyftien jaar aan jou behoort, voel dit al soos 'n verlenging van een van jou ledemate. En nou is dit weg. Waarskynlik vir altyd, soos die polisieman nou net opgemerk het. 

“Nou ja, sterkte en ons hoop die res van julle dag is beter. Totsiens mevrou, goed gaan meneer,” groet hy die vreemdeling aan haar sy ook en daarna skuif hy oor na 'n ander tafel waar sy maat al smul aan 'n lekker groot burger.

“Nou moet jy seker 'n plan maak om by jou huis te kom,” bring die krukkeman haar terug na die werklikheid en los haar hand onverwags. “Het jy 'n selfoon, of kan ek vir jou myne leen?” 

“Die foon was gelukkig in my handsak.” Haar hand voel skielik koud, toe sy die selfoon uithaal en deur die kontakte begin blaai om Sanet se nommer te kry. 

Naby hulle werk 'n dame op 'n laptop. Iemand se bagasie staan ook daar. En Danika dink dadelik aan hare wat nou saam met die kar weg is. Ook haar hele kliëntebasis en hardekopie vouer. En die pragtige nuwe klere wat sy juis in Pretoria gekoop het, om meer na 'n professionele persoon te lyk, as die koekiebakster vir die tuinsnywerheid wat sy soms vir ekstra sakgeld doen. 

“Hoekom bel jy nie? Ken jy niemand wat jou kan kom haal nie? Waar is manlief?” vra krukkeman besorg toe sy net staar. 
“Gewese man? Hy is lankal weer getroud, met vroutjie nommer drie.” Sy lag vir die konsternasie op sy gesig. “Ek gaan my baas bel. Daarna moet ek 'n plan maak om by die huis te kom.”

Hy vra: “Waar woon jy? Dit moet iewers noord van Pretoria wees aangesien jou kar 'n Limpopo registrasienommer het.”

“Ongelukkig baie ver van hier af. Ek bly in Tzaneen.”

Sy gesig verhelder en sy glimlag dreig skielik om verby sy ore te gaan. “Tzaneen! Nooit. Ek is op 'n wildsplaas net daar anderkant. As ek met my eie voertuig hier was, kon ek jou 'n geleentheid aangebied het.”

“En as ek my kar nog gehad het, kon jy saam met my gery het,” spot sy. “Maar as jy nie 'n kar hier het nie, hoe gaan jy by die wildsplaas kom? Wag jy vir iemand om jou op te laai. Jou vrou?”

“Wat ek waar kry? Nee ek is ook op my eie. Gelukkig!” Nou lag hy sommer hardop asof dit ondenkbaar is dat hy 'n Eva aan sy sy moet hê.

“Nou hoe werk dit? Is jy op pad huis toe, of kampeer jy vir die week in MacDonalds?” Dit is seker nie nou die tyd vir hom om grappe te maak nie, al dink hy dit is baie snaaks. “Ek neem aan jou baas of kollegas stuur die bode met 'n plaasbakkie om jou te kom haal. Dan is daar sekerlik nie plek vir nog 'n passasier in die kajuit nie.”

“Dink jy ek en my reguit been sal voor in 'n bakkie inpas?” Hy sluk sy lag in en verduidelik vreeslik sedig: “Citybug. My kollegas weet nie ek is op pad huis toe nie. Ek het myself uit die step-down kliniek ontslaan na die knie operasie en plek op die Citybug Sprinterbussie gekry. Blykbaar vertrek dit om tweeuur van hier af.”

“’n Bussie?” So hou die man toe tog die sleutel wat die oplossing vir haar probleem ontsluit. “Dit is dan wat ek ook behoort te doen. Waar bespreek mens en hoe werk dit?”

Hy trek sy skouers op. “Nou het jy my. Die ontvangsdame van die kliniek het my daarmee gehelp. Maar wag saam met my, dan hoor ons as die bussie kom. Ek het twee sitplekke bespreek dat ek my

